ΓΡΑΠΤΗ ΕΡΩΤΗΣΗ E-4045/97 υποβολή: Raimo Ilaskivi (PPE), Marjo Matikainen-Kallstrφm (PPE) και Jyrki Otila (PPE) προς την Επιτροπή (14 Iανουαρίου 1998)

Θέμα: Βακτηρίδιο Εhec και θανάτωση βοοειδών

Λόγω του εντοπισμού του βακτηριδίου Εhec (entero hδmorrhagische escherichia coli, βακτηρίδιο που προκαλεί αιμοραγίες των εντέρων) σε βοοειδή στην Φινλανδία, επιβάλλεται η θανάτωση των προσβληθέντων ζώων προκειμένου να αποφευχθεί η εξάπλωση της νόσου στην χώρα. Η απόφαση περί θανάτωσης των ζώων είναι απόλυτα δικαιολογημένη δεδομένου ότι μερικοί άνθρωποι έχουν ήδη πεθάνει λόγω της ασθένειας ενώ άλλοι υποφέρουν από εντερικές διαταραχές που συνοδεύονται από αιμοραγίες.

Θα επιθυμούσαμε να πληροφορηθούμε από την Ευρωπαϊκή Επιτροπή ποιά μέτρα προτίθεται να λάβει προκειμένου να αποτραπεί η χρησιμοποίηση του «μολυσμένου» κρέατος ως τροφής για ανθρώπους και ζώα. Οι οικονομικές επιπτώσεις από τη θανάτωση των ζώων αναμένεται να είναι τεράστιες για τους γεωργούς. Πώς προτίθεται η Επιτροπή να αποζημιώσει τους γεωργούς για τις απώλειές τους;

Απάντηση του κ. Fischler εξ ονόματος της Επιτροπής (9 Φεβρουαρίου 1998)

Η παραγωγή και εμπορία νωπών κρεάτων διέπεται από τις διατάξεις της οδηγίας 64/433/ΕΟΚ περί υγειονομικών προβλημάτων στον τομέα των ενδοκοινοτικών συναλλαγών νωπών κρεάτων («Οδηγία περί Νωπών Κρεάτων»), όπως παγιώθηκε από την οδηγία 91/496/ΕΟΚ για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προελεύσεως τρίτων χωρών που εισάγονται στην Κοινότητα και περί τροποποιήσεως των οδηγιών 89/662/ΕΟΚ, 90/425/ΕΟΚ και 90/675/ΕΟΚ ((ΕΕ L 268 της 24.09.1991 )), και τροποποιείται από την οδηγία 95/23/ΕΚ περί καθορισμού των όρων παραγωγής και εμπορίας νωπού κρέατος ((ΕΕ L 243 της 11.10.1995 )). Σύμφωνα με τους εν λόγω κανονισμούς, τα κράτη μέλη διασφαλίζουν ότι ο επίσημος κτηνίατρος χαρακτηρίζει ως ακατάλληλα για κατανάλωση από τον άνθρωπο τα κρέατα που έχουν μολυνθεί από κάποια ασθένεια. Για το λόγο αυτό, τα κρέατα αυτά εξαιρούνται της τροφικής αλυσίδας. Αν τα εν λόγω κρέατα αποσυρθούν και χρησιμοποιηθούν ως ζωοτροφές, θα πρέπει να υποστούν επεξεργασία κατά τρόπο που να αποκλείει οποιαδήποτε μόλυνση είτε μετάδοση ασθενειών.

Η διαδικασία ενδεχόμενης οικονομικής συμμετοχής της Κοινότητας προβλέπεται στην απόφαση 90/424/ΕΟΚ του Συμβουλίου της 26ης Ιουνίου 1990 σχετικά με ορισμένες δαπάνες στον κτηνιατρικό τομέα ((ΕΕ L 224 της 18.08.1990 )), η οποία αποκαλείται κοινώς «κτηνιατρικά ταμεία».

Πρώτον, σύμφωνα με τον Τίτλο ΙΙΙ κεφάλαιο 2 (άρθρα 29, 32 και 33) της απόφασης 90/424/ΕΟΚ η Κοινότητα δύναται να συμμετέχει χρηματοδοτικά στο πλαίσιο εθνικού σχεδίου εφαρμογής ελέγχων για την πρόληψη των ζωονόσων. Επί του παρόντος, δεν έχει εγκριθεί κανένα σχέδιο ανάλυσης των αιτιών «της αποτυχίας».

Δεύτερον, το άρθρο 4 παράγραφος 3 της απόφασης 90/424/ΕΟΚ προβλέπει έκτακτη παρέμβαση, σε περίπτωση εμφάνισης ζωονόσων σύμφωνα με την οδηγία 92/117/ΕΟΚ του Συμβουλίου της 17ης Δεκεμβρίου 1992 για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και τα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα ((ΕΕ L 62 της 15.03.1993 )), υπό τον όρο ότι κάτι τέτοιο αποτελεί άμεσο κίνδυνο για τη δημόσια υγεία. Προς το παρόν, δεν έχει παρασχεθεί καμία ενίσχυση γι'αυτό το σκοπό.